Llíria reconeix els recents èxits de l'atleta paralímpic Nacho Palacios
31 de març de 2021

Una representació de la corporació municipal de Llíria ha rebut esta vesprada, a Ca la Vila, a l'atleta paralímpic Nacho Palacios, que el passat cap de setmana va aconseguir la medalla d'or en el Campionat d'Espanya Liberty Promeses Paralímpiques de l'Atletisme, celebrat a Toledo, en la distància de 1.500 metres, i la de plata en la modalitat de 400 metres.

Estos resultats se sumen a la llista d'èxits de l'esportista edetà, que compta en el seu palmarés, entre altres, amb dos subcampionats d'España Sub-18 al 2020, i amb dues medalles d'or en el campionat d'España Sub-16 de 2019, en les categories de 600 i 1.000 metres.

Llíria reconeix així el gran talent d'aesta nova promesa de l'atletisme que té la ciutat. A més, en l'esport paralímpic, ja que Nacho Palacios té una minusvalidesa visual del 77%.

El primer edil, Manolo Civera, ha declarat que “per a una ciutat com Llíria, tan compromesa amb el món de l'esport, és un orgull poder comptar amb esportistes de la projecció de Nacho Palacios, al qual se li suma un esforç major per la seua diversitat funcional, però que compensa extraordinàriament amb el seu treball i dedicació”.

“Nacho és un exemple per a tots els nostres esportistes, ja que representa a la perfecció alguns valors fonamentals en l'esport i en la vida, com la passió, el sacrifici i la superació. I li desitgem que els majors èxits per al futur en la seua carrera esportiva”, ha manifestat l'alcalde.